**29. Loomade religioosse hukkamise keelustamine või lubamine üksnes eelneval uimastamisel**

Kehtiv õigus võimaldab loomi hukata pelgalt usulistel eesmärkidel, sh ilma uimastamata. Oleme seisukohal, et usuvabaduse kaudu ei saa kuidagi õigustata loomadele välditavate kannatuste tekitamist. Loomade heaolu reguleerivad sätted peaksid kehtima eranditult kõigile ning loomade heaolu tagamata jätmine ning kannatuste tekitamine ehk erandi lubamine religioossetel kaalutlustel ei ole põhjendatud. Usuvabadust tuleb piirata olukorras, kus usuvabaduse kuulutamiseks või usutalituse täitmisega kaasneb elusolenditele välditavate kannatuste tekitamine. Tuleb märkida, et Eesti juudi kogukond, kelle usulistes huvides religioosne uimastamata tapmine on täna lubatud, on kõigest 0,1% kogu rahvastikust (ca 1000 juuti).

Seetõttu teeme ettepaneku eemaldada loomakaitseseadusest § 10 lg 1 p 5 ja § 17 ning sätestada loomakaitseseaduse § 10 lg 5 järgmiselt: Loomade hukkamine religioossel eesmärgil on keelatud. Juhul kui religioosse hukkamise keelustamist ei peeta õigustatuks paluvad ettepanekute esitajad lubada selle üksnes loome eelneval uimastamisel ehk sel juhul tuleks eemaldada loomakaitseseadusest § 10 lg 1 p 5 ja § 17 ning täiendusi tegema ei pea (üldreeglid kehtiksid ka religioossel hukkamisel).

EL õigusaktid ei luba loomade tapmist ilma uimastamata, kuid võimaldavad teha erandeid religioossetel eesmärkidel loomade hukkamisele. Seejuures on EL õigusaktide kohaselt liikmesriikidel õigus kehtestada loomade religioosse hukkamise osas ka rangemad siseriiklikud meetmed. Euroopa inimõiguste ja põhivabaduste kaitse konventsiooni artiklis 9 on sätestatud igaühe õigus mõtte-, südametunnistuse ja usuvabadusele. See õigus kätkeb vabadust muuta oma usku või veendumusi, samuti vabadust kuulutada oma usku või veendumusi nii üksi kui koos teistega, avalikult või eraviisiliselt kultuse, õpetamise, tava ja kombetalituse kaudu. Seejuures võib vabadust kuulutada oma usku või veendumusi piirata üksnes seaduses ettenähtud kitsendustega ja kui see on demokraatlikus ühiskonnas vajalik ühiskondliku turvalisuse huvides, avaliku korra, tervise või kõlbluse või kaasinimeste õiguste ja vabaduste kaitseks.

Eesti Vabariigi Põhiseaduse § 40 kohaselt on igaühel on südametunnistuse-, usu- ja mõttevabadus.  Igaühel on vabadus nii üksinda kui ka koos teistega, avalikult või eraviisiliselt täita usutalitusi, kui see ei kahjusta avalikku korda, tervist ega kõlblust.

Kuigi ettepanekute esitajad toetavad õigust usuvabadusele, siis loomade heaolu reguleerivad sätted peaksid kehtima eranditult kõigile ning loomade heaolu tagamata jätmine ning kannatuste tekitamine ehk erandi lubamine religioossetel kaalutlustel ei ole põhjendatud. Ettepanekute esitajate hinnangul tuleb usuvabadust piirata olukorras, kus usuvabaduse kuulutamiseks või usutalituse täitmisega kaasneb elusolenditele välditavate kannatuste tekitamine ning seega toetavad ettepanekute esitajad loomade religioossel eesmärgil hukkamise keelustamist või vähemalt loomade uimastamata hukkamise keelustamist.

Esitame järgmised argumendid oma seisukoha põhjenduseks:

1. Teadusandmete kohaselt võib eelneva uimastamiseta tapmisel tapetava looma teadvus säilida isegi kuni viie minuti jooksul ja seeläbi tunneb ta valu, vaimseid ning füüsilisi kannatusi (vastavale on viidanud ka Põllumajandusministeerium oma kunagises seletuskirjas). Mitmed uuringud on tõestanud, et hukkamine eelneva uimastamisega on inimlikum ning loomale vähem kannatusi tekitav.
2. Euroopa inimõiguste ja põhivabaduste kaitse konventsioon ning Eesti Vabariigi Põhiseadus lubavad usuvabadust piirata, kui see on vajalik muuhulgas kõlbluse kaitseks.
3. Euroopa Nõukogu määruse (EÜ) nr 1099/2009 artikli 26 lg 2 alusel võib liikmesriik kehtestada religioossele hukkamisele rangemad siseriiklikud meetmed.
4. 2019 aasta andmetel (<https://www.loc.gov/law/help/religious-slaughter/europe.php>) on mitmetes riikides (Belgias kahes regioonis kolmest, Taanis, Soomes, Islandil, Norras, Sloveenias, Rootsis, Austraalia, Uus-Meremaa) on keelustanud loomade hukkamine religioossel eesmärgil või ilma uimastamata.
5. Eesti juudi kogukond on kõigest 0,1% kogu rahvastikust (ca 1000 juuti). Seejuures riikides, kus religioosne tapmine (looma eelneva uimastamiseta) on keelatud, moodustavad juudi kogukonnad oluliselt suurema osa rahvastikust kui Eestis.
6. **Euroopa Liidu Kohus on 17.12.2020 teinud otsuse, kus toetab Belgia regiooni vastuvõetud otsust keelustada uimastamata loomade religioosne tapmine. Pressiteates (**[**https://curia.europa.eu/jcms/upload/docs/application/pdf/2020-12/cp200163en.pdf**](https://curia.europa.eu/jcms/upload/docs/application/pdf/2020-12/cp200163en.pdf)**) on Euroopa Liidu Kohus öelnud, et EL õigusaktid ei piira liikmesriikidel nõudmast loomade uimastamist ka religioossel tapmisel ning kuigi see piirab usuühenduste õigusi, on see kooskõlas EL üldtunnustatud huviga, eelkõige loomade heaolu tagamisega. Samuti on kohus välja toonud, et Belgia regiooni Flemish parlament on keelu kehtestamisel tuginenud teaduslikule tõendusmaterjalile, kui leidis, et looma tapaeelne uimastamine on parim viis looma kannatuste vähendamiseks ning piirangu näol on tegemist õiglase tasakaaluga loomade heaolu ja usuvabaduse vahel.**

Eeltoodust tulenevalt paluvad ettepanekute esitajad loomakaitseseaduse muutmisel põllumajandusloomade tapmist ja hukkamist puudutava osas keelustada loomade tapmine religioossel eesmärgil või alternatiivselt kehtestada nõuded, mis võimaldavad loomi hukata rangelt üksnes eelneva uimastamisega tapamajades.